Vrou wag jare, maar departement betaal nieZac de Lange en sy vrou, Marie. (Foto: Facebook) ŉ Ma van Pretoria is op moedverloor se vlakte nadat sy drie jaar lank al wag vir die Gautengse departement van gesondheid om ŉ eis vir mediese nalatigheid aan haar uit te betaal. Haar man is in 2015 in die Steve Biko- akademiese hospitaal in Pretoria oorlede nadat hy ŉ besering tydens ŉ rugbywedstryd opgedoen het. “Dit is nou al agt jaar van hel sedert my man se dood en die kommer oor geld maak my vinniger oud,” het Marie van Vuuren die afgelope week aan Maroela Media gesê. Die hooggeregshof in Pretoria het in 2019 reeds beslis dat die departement aanspreeklik gehou kan word vir Zacharius Johannes de Lange se dood in September 2015. Die destydse LUR vir gesondheid, Gwen Ramakgopa, is toe beveel om R576 000 in skadevergoeding aan Van Vuuren te betaal, weens die skade wat sy en haar kinders gely het. Van Vuuren het egter nog nie ŉ sent van hierdie geld gesien nie. Sy is intussen weer getroud. “Weens die trauma van hul pa se dood is albei my kinders in spesiale skole en toon hulle ernstige leerprobleme en gedragsafwykings. Ons leef tans net van my man se salaris en sukkel om kop bo water te hou met my kinders se mediese uitgawes,” het Van Vuuren gesê. Die 33-jarige De Lange is tydens ŉ ligawedstryd tussen die Silverbacks en die Predators in Soshanguve beseer. Volgens ŉ verklaring wat destyds deur die SA Rugbyliga uitgereik is, het ŉ duikslag daartoe gelei dat De Lange ŉ ruggraatbesering opgedoen het. Paramedici het hom op die toneel behandel voordat hy na die Steve Biko-hospitaal geneem is. Daar is hy as ŉ onvolledige kwadrupleeg gediagnoseer en kon nie sy bene beweeg nie. Mediese personeel by Steve Biko het De Lange geskeduleer vir servikale dekompressie op 20 September in ŉ poging om die drukking op sy ruggraat te verlig. Hy het egter longontsteking opgedoen en is op 21 September aan ŉ hartaanval dood ondanks pogings om sy lewe te red. Van Vuuren het destyds aangevoer haar man se dood kon verhoed gewees het aangesien daar nie gekwalifiseerde mediese personeel teenwoordig was om pasiënte met dié soort beserings te monitor en te behandel nie. Sy meen die standaard van die mediese behandeling en sorg wat hy ontvang het, was nie op die standaard wat redelik verwag kan word in sulke omstandighede nie. Van Vuuren se prokureurs het op 3 Augustus ŉ brief aan die Gautengse departement van gesondheid gestuur en gedreig om die balju opdrag te gee om beslag te lê op die departement se bates, aangesien die departement nie die hof se bevel gehoorsaam nie. “Elke week is dit ŉ ander verskoning. Die versoek om die eis uit te betaal is volgens die departement reeds goedgekeur, maar ek kry nie die geld nie. Intussen hoop my prokureurskoste ook nog op.” Die Gautengse departement van gesondheid het Donderdagoggend die navraag na hul regsafdeling verwys, maar teen laat Vrydagmiddag nog nie op vrae geantwoord nie.